DA Den Europæiske Unions Tidende C 283/15

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 283/10)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

FORORDNING (EF) Nr. 510/2006

»PAGNOTTA DEL DITTAINO«

EF-Nr.: IT-PDO-0005-0577-07.12.2006

BGB ( ) BOB ( X )

1. Produktets navn

»Pagnotta del Dittaino«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Klasse 2.4 — Brød, wienerbrød, kager og andet bagværk samt konfekturevarer

3.2. Beskrivelse af produktet med betegnelsen i punkt 1

Når »Pagnotta del Dittaino« overgår til forbrug, er det i den traditionelle runde form med en vægt mellem 500 og 1 100 gram eller som et skiveskåret halvt brød. Brødets skorpe har en tykkelse på mellem 3 og 4 mm og er halvhård. Krummen er lysegul med en kompakt og ensartet fin struktur med en stor elasticitet. Produktets fugtighed er højst 38 %, og dets organoleptiske egenskaber, såsom dets duft, smag og friskhed, bevares i op til 5 dage efter fremstillingsdatoen.

3.3. Råvarer (kun for forarbejdede produkter)

»Pagnotta del Dittaino« er et brød, som fremstilles efter en særlig metode, hvor der anvendes surdej og fintmalet durumhvedemel af sorterne Simeto, Duilio, Arcangelo, Mongibello, Ciccio og Colosseo fra de under punkt 4 anførte områder, der udgør mindst 70 % af det anvendte mel. De resterende 30 % skal være durumhvedemel af sorterne Amedeo, Appulo, Bronte, Cannizzo, Cappelli, Creso, Iride, Latino, Norba, Pietrafitta, Quadrato, Radioso, Rusticano, Sant'Agata, Tresor og Vendetta, som er dyrket i produktionsområdet.

Den durumhvede, som skal anvendes til fremstillingen af melet, skal stamme fra certificerede frø og opfylde følgende mindstekrav til kvalitet: elektrolytisk vægt > 78 kg/hl; proteiner (N tot. X 5,70) > 12 % tørmasse; fugtighed < 12,5 %; gluten > 8 % tørstof; indeks for gule pigmenter > 17b minolta.

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Dyrkning og høstning af kornet og fremstilling og emballering af »Pagnotta del Dittaino« skal foregå i det under punkt 4 anførte produktionsområde for at garantere sporbarheden og kontrollen, og for at produktets kvalitet og dets karakteristiske egenskaber, jf. punkt punkt 3.2, ikke ændres.

For at bevare og fastholde produktets kvalitative egenskaber skal »Pagnotta del Dittaino« straks efter fremstillingen pakkes i det afgrænsede geografiske område i mikroperforeret plastfilm eller i beskyttende atmosfære for at sikre, at hygiejne- og sundhedsmæssige krav er opfyldt samtidig med, at det færdigpakkede produkt kan ånde.

3.6. Særlige regler vedrørende udskæring, rivning eller emballering osv.

»Pagnotta del Dittaino« BOB pakkes i mikroperforeret plastfilm eller i beskyttende atmosfære for at sikre at hygiejne- og sundhedsmæssige krav er opfyldt samtidig med, at det færdigpakkede produkt kan ånde.

3.7. Specifikke mærkningsregler

På etiketten skal logoet for betegnelsen »Pagnotta del Dittaino« være anført.

Der må ikke anføres andre oplysninger end de udtrykkeligt tilladte. Det er dog tilladt at benytte angivelser, som henviser til private mærker, når blot de ikke indeholder nogen anprisninger eller kan vildlede forbrugerne. Betegnelsens logo, hvis specifikationer og farvesammensætning er detaljeret beskrevet i varespecifikationen, er rektangulært og består i nederste venstre hjørne af to durumhvedeaks, som ligger vinkelret på hinanden og omkranser to »pagnotta«-brød, hvoraf det ene er et helt brød, og det andet, som er placeret halvt over det, er et halvt brød. Nederst til højre er EU-logoet for BOB anført. Øverst i rektanglets midte står der på én linje »PAGNOTTA DEL DITTAINO DOP«.

4. Præcis afgrænsning af det geografiske område

Produktionsområdet for »Pagnotta del Dittaino« omfatter kommunerne Agira, Aidone, Assoro, Calascibetta, Enna, Gagliano Castelferrato, Leonforte, Nicosia, Nissoria, Piazza Armerina, Regalbuto, Sperlinga, Valguarnera Caropepe, Villarosa i provinsen Enna og kommunerne Castel di Iudica, Raddusa og Ramacca i provinsen Catania.

5. Tilknytning til det geografiske område

5.1. Det geografiske områdes egenart

Den durumhvede, der bruges til fremstillingen af »Pagnotta del Dittaino«, dyrkes i et område, der er kendetegnet ved et typisk Middelhavsklima. Nedbørsmængden er meget varierende i årets løb og er koncentreret i vinter- og efterårsperioden med gennemsnitlige nedbørsmængder på ca. 500 mm. Gennemsnitstemperaturen er højst i juli og august måned og lavest i januar og februar, men temperaturen falder kun undtagelsesvis så meget, at den forårsager skade på afgrøderne (0 °C). De jorde, hvor durumhveden dyrkes, er ret lerholdige.

5.2. Produktets specificitet

Ansøgningen om anerkendelse af beskyttelse af oprindelsesbetegnelsen »Pagnotta del Dittaino« begrundes med, at det pågældende produkt adskiller sig fra andre produkter i samme varekategori ved især skorpens konsistens og krummens lysegule farve og kompakte og ensartede fine struktur. Et andet særligt kendetegn ved »Pagnotta del Dittaino« er, at det bevarer sine organoleptiske egenskaber som duft, smag og friskhed uændret i 5 dage.

Tidligere blev den høstede hvede oplagret i særlige gruber eller magasiner, hvor den var naturligt beskyttet mod vand. Der anvendtes ingen behandling for at beskytte kornet mod svampeangreb eller skadelige insekter. Når der var behov for det, blev kornet transporteret til de nærliggende møller for at blive malet.

Den eneste behandling, som den durumhvede, der høstes på det afgrænsede område, i dag udsættes for, er en rensning for at fjerne strå, urenheder og fremmedlegemer, hvorefter den lagres i siloer og opbevares uden anvendelse af pesticider og kemiske produkter. Den eneste behandling, som er tilladt i møllerne, er udelukkende af fysisk art. Det er tilladt at foretage afkøling med kold luft og vending af kornet.

Disse behandlinger forebygger, at kornets temperatur bliver for høj og derved skaber et miljø, der fremmer udvikling af skimmelsvampe, dannelse af mykotoksiner og udklækning af skadelige insekters æg, ligesom det kan forårsage, at kernerne begynder at spire.

Surdejen stammer fra en grundsurdej, der fornys efter behov. Fornyelsen består i at tage en del af grundsurdejen og blande den med to dele mel og en del vand, som herefter æltes til en masse, der giver fire dejstykker. Ét af disse dejstykker anvendes som grundsurdej og fornys således, og de tre øvrige stykker surdej tilsættes brøddejen som naturligt hævemiddel efter at have gæret i mindst 5 timer.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

De særlige karakteristika ved »Pagnotta del Dittaino« som anført i punkt 5.2 er tæt forbundet med produktionsområdets morfologiske karakteristika og klima- og jordbundsforhold, jf. punkt 4. Disse særlige egenskaber kan klart tilskrives durumhveden, der indgår som den vigtigste og fremherskende råvare i fremstillingen, og som takket være det pågældende geografiske områdes jordbunds- og klimaforhold har høje kvalitative værdier og fremragende hygiejneegenskaber (fri for mykotoksiner), der bibringer »Pagnotta del Dittaino« helt unikke organoleptiske egenskaber.

Af historiske vidnesbyrd fremgår det, at durumhvede i dette geografiske område altid har været anvendt til brødfremstilling til forskel fra andre områder i Italien, hvor der anvendtes og fortsat anvendes blød hvede, for at frembringe et produkt, der bevarer sine vigtigste organoleptiske egenskaber i en uge.

At disse karakteristika bevares skyldes ikke alene anvendelsen af fintmalet durumhvedemel, men også brugen af surdej (»criscenti«). Surdejens gæring hviler på en dynamisk ligevægt, der opstår mellem mælkesyrebakterier og gæren. De mest forekommende mikroorganismer er Lactobacillus sanfranciscensis (Lactobacillus brevis subsp. lindneri), Candida milleri og Saccharomyces exiguus.

Meget af den viden, som fremgår af gamle tekster, blev indsamlet i det område, hvor durumhveden dyrkes, og er med tiden blevet til en fond af viden og traditioner om korndyrkning og specielt om brødfremstilling.

Dyrkning af durumhvede på det indre Siciliens områder, herunder i kommunerne i provinserne Enna og Catania, er en vigtig aktivitet på grund af ikke bare størrelsen af det dyrkede areal, men også fordi det omfatter områder, der traditionelt anvendes til dyrkning af durumhvede uden kunstvanding. På grund af jordbunds- og klimaforholdene i netop disse kommuner er durumhveden den eneste afgrøde, som i årenes løb har kunnet sikre lokalbefolkningen beskæftigelse og en rimelig indkomst.

Et vidnesbyrd om den vigtige rolle, som durumhveden har spillet i sicilianernes kostvaner, stammer fra Plinius den Ældre i hans »De Naturalis Historia«. Mens man i andre regioner på den italienske halvø skaffede sig mel fra agern, kastanjer eller andre kornprodukter som byg eller rug, lærte bønderne på Sicilien at bage brød af hvedemel. Ifølge Sonnino er det takket være denne viden, at Siciliens bønder på trods af stor fattigdom overlevede, fordi de ernærede sig med brød fremstillet af hvedemel.

Henvisning til offentliggørelsen af varespecifikationen

Denne forvaltning har indledt den nationale indsigelsesprocedure ved at offentliggøre forslaget om anerkendelse af beskyttelsen af oprindelsesbetegnelsen »Pagnotta del Dittaino« i Den Italienske Republiks officielle tidende nr. 75 af 30. marts 2006.

Den konsoliderede udgave af produktionsbestemmelserne kan ses på webstedet:

www.politicheagricole.it/ProdottiQualita/Disciplinari_esame_UE.htm

(1) EUT L 93 af 31.3.2006, s. 12.